Document ID: 32008R1021

KOMISSION ASETUS (EY) N:o 1021/2008,
annettu 17 päivänä lokakuuta 2008,
ihmisravinnoksi tarkoitettujen eläinperäisten tuotteiden virallisen valvonnan järjestämistä koskevista erityissäännöistä annetun Euroopan parlamentin ja neuvoston asetuksen (EY) N:o 854/2004 liitteiden I, II ja III sekä asetuksen (EY) N:o 2076/2005 muuttamisesta elävien simpukoiden, tiettyjen kalastustuotteiden ja virallisissa tarkastuksissa avustavien teurastamon henkilöstön jäsenien osalta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon ihmisravinnoksi tarkoitettujen eläinperäisten tuotteiden virallisen valvonnan järjestämistä koskevista erityissäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 854/2004 (1) ja erityisesti sen 16 artiklan ja 17 artiklan 1 kohdan,
sekä katsoo seuraavaa:
(1)
Asetuksen (EY) N:o 854/2004 liitteessä I olevan I jakson III luvussa asetetaan vaatimukset ruhojen terveysmerkinnälle, jos ei ole aihetta todeta lihaa ihmisravinnoksi kelpaamattomaksi. Jotkin näistä vaatimuksista ovat aiheuttaneet sekaannusta yhteisössä ja yhteisön ulkopuolella tuotettujen tuotteiden tunnistamisessa. Niiden moitteetonta täytäntöönpanoa varten on sen vuoksi aiheellista selkeyttää kyseisiä säännöksiä.
(2)
Jotta kyseisten eläinperäisten tuotteiden kaupalle ei kuitenkaan aiheutettaisi häiriötä, olisi säädettävä, että tuotteita, joihin on ennen 1 päivää marraskuuta 2009 sovellettu terveysmerkintää asetuksen (EY) N:o 854/2004 mukaisesti, voidaan tuoda yhteisöön 31 päivään joulukuuta 2009 asti.
(3)
Asetuksen (EY) N:o 854/2004 5 artiklan 6 kohdassa säädetään, että jäsenvaltiot voivat sallia teurastamoiden henkilökunnan avustaa virallisessa valvonnassa suorittamalla tiettyjä siipikarjanlihan ja jäniseläintenlihan tuotantoon liittyviä virallisten avustajien erityistehtäviä. Edellä tarkoitetun asetuksen liitteessä I olevan III jakson III luvun A osassa säädetään, että kyseinen lupa voidaan myöntää ainoastaan, jos laitoksen henkilökunta on saanut toimivaltaista viranomaista tyydyttävän koulutuksen, joka vastaa virallisten avustajien tehtäviin samaa koulutusta.
(4)
Euroopan parlamentin ja neuvoston asetusten (EY) N:o 853/2004, (EY) N:o 854/2004 ja (EY) N:o 882/2004 täytäntöönpanoa koskevista siirtymäjärjestelyistä sekä asetusten (EY) N:o 853/2004 ja (EY) N:o 854/2004 muuttamisesta 5 päivänä joulukuuta 2005 annetun komission asetuksen (EY) N:o 2076/2005 (2) 14 artiklassa säädetään, että koulutus voidaan 31 päivään joulukuuta 2009 asti rajata sen varmistamiseen, että teurastamon henkilökunta saa koulutuksen niihin erityistehtäviin, joiden suorittamiseen niillä on valtuudet.
(5)
Rajoitus ei ole vaikuttanut kielteisesti asetuksessa (EY) N:o 854/2004 säädettyihin tuoreen lihan virallista valvontaa koskeviin vaatimuksiin. On sen vuoksi aiheellista tehdä asetuksessa (EY) N:o 2076/2005 säädetyt siirtymäjärjestelyt pysyviksi ja annettava jäsenvaltioiden ottaa joko täydellinen tai rajoitettu koulutusjärjestelmä käyttöön sekä päättää siihen liittyvistä käytännön järjestelyistä, valintamenettely mukaan lukien. On sen vuoksi aiheellista poistaa asetuksen (EY) N:o 2076/2005 14 artikla ja muuttaa asetuksen (EY) N:o 854/2004 liitteessä I olevan III jakson III luvun A osaa vastaavasti.
(6)
Asetuksen (EY) N:o 854/2004 liitteessä II olevan II luvun A osan 4 kohdassa säädetään, että B-alueilta peräisin olevat elävät simpukat eivät saa ylittää rajaa, joka on 4 600E. coli -bakteeria 100 gramman suuruista liha- ja vaippaonteloneste-erää kohti. Asetuksen (EY) N:o 2076/2005 17 a artiklassa otetaan 31 päivään joulukuuta 2009 saakka käyttöön 10 prosentin näytetoleranssi kyseisiltä alueilta peräisin oleville eläville simpukoille.
(7)
Toleranssi ei ole kansanterveydellinen riski edellyttäen, että elävät simpukat eivät kyseisessä 10 prosentin näytteessä ylitä 46 000E. coli -bakteerin ylärajaa 100 gramman suuruista liha- ja vaippaonteloneste-erää kohti. On sen vuoksi aiheellista pitää kyseinen toleranssi pysyvänä. On sen vuoksi aiheellista poistaa asetuksen (EY) N:o 2076/2005 17 a artikla ja muuttaa asetuksen (EY) N:o 854/2004 liitteessä II olevan II luvun A osan 4 kohtaa vastaavasti.
(8)
Euroopan elintarviketurvallisuusviranomaisen 30 päivänä elokuuta 2004 antamassa Gempylidae-heimoon kuuluvien kalastustuotteiden myrkyllisyyteen liittyvässä elintarvikeketjun vierasaineita koskevassa lausunnossa osoitettiin, että erityisesti Ruvettus pretiosus- ja Lepidocybium flavobrunneum -lajeihin kuuluvilla kalastustuotteilla voi olla gastrointestinaalisia haittavaikutuksia, jollei niitä nautita tietyissä olosuhteissa. Asetuksessa (EY) N:o 854/2004 edellytetään, että jäsenvaltioiden toimivaltaisten viranomaisten on tarkastettava markkinoille saattamista koskevia ehtoja, jotka elintarvikealan toimijoiden on täytettävä Gempylidae-heimoon kuuluvien kalastustuotteiden osalta.
(9)
Edellä tarkoitettuja ehtoja sovelletaan mainituista lajeista saatuihin tuoreisiin, valmistettuihin ja jalostettuihin kalastustuotteisiin. Kuluttajan kannalta samanlaisia riskejä saattavat kuitenkin aiheuttaa myös kyseisestä heimosta saadut jäädytetyt kalastustuotteet. On sen vuoksi aiheellista edellyttää, että toimivaltaiset viranomaiset tekevät tarkastuksia myös kyseiseen heimoon kuuluville jäädytetyille kalastustuotteille.
(10)
Sen vuoksi asetuksia (EY) N:o 854/2004 ja (EY) N:o 2076/2005 olisi muutettava.
(11)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (EY) N:o 854/2004 liitteet I, II ja III tämän asetuksen liitteen mukaisesti.
2 artikla
Poistetaan asetuksen (EY) N:o 2076/2005 14 ja 17 a artikla.
3 artikla
Eläinperäisiä tuotteita, joissa on ennen 1 päivää marraskuuta 2009 käytetty terveysmerkkiä asetuksen (EY) N:o 854/2004 liitteessä I olevan I jakson III luvun 3 kohdan c alakohdan mukaisesti, voidaan tuoda yhteisöön 31 päivään joulukuuta 2009 asti.
4 artikla
Tämä asetus tulee voimaan kymmenentenä päivänä sen jälkeen, kun se on julkaistu Euroopan unionin virallisessa lehdessä.
Liitteessä olevaa 1 kohdan a alakohtaa sovelletaan kuitenkin 1 päivästä marraskuuta 2009.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä lokakuuta 2008.

Labels: 17
0
3
9
6